**OBRAZLOŽENJE**

**I. Ustavni osnov za donošenje Zakona**

             Ustavni osnov za donošenje Sporazuma o kinematografskoj koprodukciji između Vlade Republike Srbije i Vlade Republike Francuske, sadržan je u članu 99. stav 1. tačka 4. Ustava Republike Srbije po kome Republika Srbija potvrđuje međunarodne ugovore kada je zakonom predviđena obaveza njihovog potvrđivanja.

**II. Razlozi za potvrđivanje Sporazuma**

Koprodukciiona kinematografska saradnja sa Republikom Francuskom od izuzetnog je interesa za Republiku Srbiju, s obzirom na značaj francuske kinematografije u svetu, i ona predstavlja visoki prioritet kulturne politike Republike Srbije.

Sporazum predstavlja pravni osnov za dalje unapređenje odnosa i saradnje u oblasti audiovizuelnog stvaralaštva, s obzirom da će njegovim stupanjem na snagu prestati da važi jugoslovensko – francuski sporazum u oblasti filma, potpisan 27. oktobra 1975. godine, koji je važio 42 godine i koji sadrži odredbe koje su u pravnom i tehnološkom smislu prevaziđene. Potpisivanje sporazuma predstavljaće novu pokretačku snagu za razvoj srpsko-francuske koprodukcije, imajući u vidu njegove koristi za srpske i francuske producente.

Sporazum definiše pojam kinematografskog, takođe i koprodukcionog dela, učešća partnera kako na planu umetničkog doprinosa, tako i na planu finansija, prava i obaveza, vlasništva i korišćenja filmova proizvedenih u koprodukciji, kao i mehanizme odabira projekata i formiranja Mešovite komisije koja bi nadgledala sprovođenje ovog Sporazuma.

            Republika Francuska i Nacionalni centar za film i pokretne slike (*Centre national du cinéma et de l’image animée*) predstavljaju jednog od najznačajnijih aktera u savremenom svetu proizvodnje filmskih ostvarenja kao i drugih audio-vizuelnih sadržaja, kako u Evropi tako i u svetu. Pažnja koju Republika Francuska pridaje svojoj kinematografiji kao i saradnji sa zemljama koprodukcionim partnerima, stavlja je u vrh onih zemalja čije (većinske ili manjinske) koprodukcije dobijaju i najviše podrške na međunarodnim fondovima (npr. *Eurimaž*). To govori i o uspostavljenom visokom kvalitetu tih produkcija koje se svrstavaju i u red češće nagrađivanih ostvarenja.

Mogućnost da se Republika Srbija i akteri u domenu filmske industrije nalaze u poziciji da imaju značajnija sredstva kao i veću evropsku, ali i svetsku vidljivost, ukazuje na posebnost i izuzetan značaj potpisanog Sporazuma o kinematografskoj koprodukciji između Srbije i Francuske.

*Koprodukcije između Srbije i Francuske - u poslednjih pet godina*

U poslednjih pet godina producenti iz Srbije i Francuske zajednički su proizveli više od deset dugometražnih filmova. Od strane CNC – Aide aux Cinémas du Monde podržani su: „Otac” Srdana Golubovića, „Teret” Ognjena Glavonića (učestvovao na Kanskom filmskom festivalu (2018) u programu *Quinzaine des Réalisateurs)*, „Rekvijem za gospođu J”, Bojana Vuletića; „Strahinja” Stefana Arsenijevića, kao i „Druga strana svega”, dugometražni dokumentarni film Mile Turajlić (prva nagrada na festivalu  IDFA u Amsterdamu). Ranije su podržani i „Slatko od ništa” Borisa Mitića, „Dubina dva”, Ognjena Glavonića, „Krš”, Vladimira Todorovića, „Neposlušni”, Mine Đukić, „Krugovi” Srdana Golubovića, „Jugoslavija, kako je ideologija pokretala naše kolektivno telo” Marte Popivoda, kao i manjinske srpske koprodukcije: „Takva su pravila” Ognjena Sviličića i „Zvizdan” Dalibora Matanića kao i „Trotoari raja” Igora Latinovića. Takođe, dokumentarni film „Pucnji u Marseju“ reditelja i scenariste Gordana Matića, koji se bavi posledicama i ubistvom kralja Aleksandra I Karađorđevića podržan je na Konkursu Filmskog centra Srbije za filmove sa nacionalnom temom u 2017. godini, a ima i francuskog koproducenta „26/2 Productions” iz Pariza. Reč je o manjim grantovima, do 150.000 evra.

Sporazum o kinematografskoj koprodukciji između Srbije i Francuske omogućiće i korišćenje fondova za koprodukcije od preko 2,5 miliona evra.

*Francusko-srpski filmski susreti 2016, 2017, 2018. i 2019. godine*

Na inicijativu Francuskog instituta Srbije, u organizaciji Festivala autorskog filma i uz podršku Filmskog centra Srbije i Jugoslovenske kinoteke, u Beogradu su organizovani dani Francusko-srpskog filmskog susreta, od 1. do 3. decembra 2016. godine, od 27. do 29. novembra 2017. godine, od 28. do 30. novembra 2018. godine kao i od 27-30. novembra 2019. godine. U okviru susreta organizovani su paneli na različite teme: promocija autorskog filma, koprodukcije i fondovi, lokacije & tax incentives, distribucija.  Predstavljena je i najnovija srpska produkcija – dugometražni filmski projekti u različitim fazama realizacije.

Gosti iz Francuske su bili predstavnici profesionalnih institucija i udruženja (Unifrance, CNC, ACID), predstavnici filmskih festivala, producenti, distributeri, agenti prodaje i novinari/filmski kritičari.

*Prva Francusko-srpska koprodukcijska radionica, Pariz, decembar 2017. godine*

Kao neposredni rezultat *Sporazuma o saradnji u oblasti kinematografije*, potpisanog u Kanu, u organizaciji FCS, Nacionalnog centra za kinematografiju i pokretne slike (CNC) i Francuskog instituta u Srbiji, u Parizu je u prostorijama CNC 7. i 8. decembra 2017. godine održana prva Francusko-srpska koprodukcijska radionica.

Nacionalni centar za kinematografiju i pokretne slike (CNC) pozvao je dvadesetak francuskih producenata koji se bave koprodukcijama, kojima su na plenarnom delu susreta predstavljeni novi filmski projekti iz Srbije. Producenti i reditelji filmskih projekata iz Srbije predstavili su pet projekata u različitim fazama razvoja, a održan je i niz sastanaka „jedan-na-jedan“, na kojima su producenti iz Srbije pregovarali o mogućim oblicima saradnje sa francuskim kolegama.

Od autora, bliske veze sa francuskom kinematografijom ostvarili su reditelji: Emir Kusturica, Goran Paskaljević, Goran Marković, Srdan Golubović, Stefan Arsenijević, Vladimir Perišić, i dr.

Dosadašnja saradnja sa Republikom Francuskom odvija se i u okviru tehničke saradnje, s obzirom da Srbija poseduje izuzetne lokacije koje su koristile i francuske producentske kuće. Značaj intenziviranja saradnje u oblasti koprodukcionih projekata sa Republikom Francuskom ogleda se i u homologizaciji sa francuskim zakonodavnim okvirom u ovom domenu.

Nakon posete predstavnika FCS Parizu, Nacionalnom centru za film i pokretne slike, u poseti Srbiji bili su sredinom decembra 2019. godine, visoki predstavnici ovog Centra, koji su na sastanku u Ministarstvu kulture i informisanja još jednom ponovili obostrani značaj potpisivanja ovog Sporazuma i benefite koje obe strane u mogu imati u zajedničkom nastupu, kao predstavnici evropskog filma.

Sporazum je usaglašen diplomatskim putem.

**III. Procena potrebnih finansijskih sredstava za izvršavanje Sporazuma**

Izvršavanjem Sporazuma ne nastaju direktne finansijske obaveze za Republiku Srbiju. Filmski centar Srbije je vršilac poverenih poslova u oblasti filma.

Imajući u vidu da su Sporazumom predviđene akcije i aktivnosti u nadležnosti Ministarstva kulture i informisanja i Filmskog centra Srbije, finansijska sredstva za njihovu realizaciju u iznosu – **58.500.000,00 dinara** (po godini), u skladu sa bilansnim mogućnostima, biće planirana u budžetu Ministarstva kulture i informisanja za **2021, 2022. i 2023. godinu**, dok su za tekuću 2020. godinu finansijska sredstva planirana u iznosu od 1.500.000,00 dinara.

FILMSKI CENTAR SRBIJE

Plan realizacije Sporazuma o kinematografskoj koprodukciji između Vlade Republike Srbije i Vlade Republike Francuske

**2020.**

1.500.000 RSD troškovi raspisivanja konkursa i rada konkursne komisije

Ukupno: 1.500.000,00 dinara

**2021.**

1.500.000 RSD troškovi raspisivanja konkursa i rada konkursne komisije

1.500.000 RSD troškovi promocije

1.500.000 RSD troškovi distribucije

4.000.000 RSD troškovi prikazivanja

50.000.000 RSD opredeljena sredstva za razvoj i produkciju odabranih projekata po konkursu

Ukupno: 58.500.000,00 dinara

**2022.**

1.500.000 RSD troškovi raspisivanja konkursa i rada konkursne komisije

1.500.000 RSD troškovi promocije

1.500.000 RSD troškovi distribucije

4.000.000 RSD troškovi prikazivanja

50.000.000 RSD opredeljena sredstva za razvoj i produkciju odabranih projekata po konkursu

Ukupno: 58.500.000,00 dinara

**2023.**

1.500.000 RSD troškovi raspisivanja konkursa i rada konkursne komisije

1.500.000 RSD troškovi promocije

1.500.000 RSD troškovi distribucije

4.000.000 RSD troškovi prikazivanja

50.000.000 RSD opredeljena sredstva za razvoj i produkciju odabranih projekata po konkursu

Ukupno: 58.500.000,00 dinara